## Miguel Barrachina: “És un honor treballar per a servir al sector agrícola”

*** El nou conseller d’Agricultura i Aigua apunta que el sector agrari és “essencial” i expressa la seua “admiració” pels agricultors, ramaders i pescadors
* Demana la col·laboració del sector per a aprofundir en la defensa dels seus interessos com a col·lectiu**

El conseller d’Agricultura, Aigua, Ramaderia i Pesca, Miguel Barrachina, ha afirmat que “és un honor treballar per a servir els agricultors, ramaders i pescadors, als qui admire, és una gran responsabilitat”.

Barrachina s’ha expressat així després de rebre la cartera d’alt càrrec de mans de l’anterior conseller d’este departament, José Luis Aguirre, a qui ha agraït la seua labor.

Durant la seua intervenció, Miguel Barrachina ha destacat la seua voluntat de treball per a impulsar l’agricultura, la ramaderia i la pesca a la Comunitat Valenciana, un sector al qual ha qualificat d’“essencial i determinant”, perquè és productor d’aliments i depurador de la contaminació.

Barrachina ha subratllat la incorporació de les competències de recursos hídrics a este departament, ha criticat que “es perda l’aigua mentres milions d’arbres es moren de set”, i ha demanat la col·laboració del sector agrari per a l’obtenció dels recursos hídrics i per a aprofundir en la defensa dels seus interessos com a col·lectiu.

Barrachina també s’ha referit a la situació d’abandó de cultius a la Comunitat Valenciana, així com als danys que hi ocasiona la fauna silvestre, i ha destacat la importància de la supressió, per part del Govern Valencià, de l’impost de successions, que gravava la transmissió de parcel·les cultivables de pares a fills, la qual cosa afavoria l’abandó dels camps i frenava el relleu generacional.

Així mateix, l’exconseller José Luis Aguirre, qui també ha assistit a l’acte, ha expressat el seu orgull per haver defés els interessos dels agricultors, ramaders i pescadors, haver dialogat amb tots i haver defés els interessos del sector en els fòrums de Madrid i Brussel·les.

A la cerimònia de traspàs de cartera ha assistit el Govern Valencià, amb el president Carlos Mazón al capdavant, així com els principals representants d’organitzacions agràries, del cooperativisme i col·legis professionals de la Comunitat Valenciana.

Fecha: 16/07/2024